Բրեգենցի փառատոն

Բրեգենցի փառատոն (), արվեստների փառատոն, որ ամեն տարի անցկացվում է Ավստրիայի Բրեգենց քաղաքում։ Փառատոնի առանձնահատկությունը լողացող բեմն է Բոդենի լճում։

Պատմություն 
Բոդենի լճի ափին բաց երկնքի տակ թատերական ներկայացումներ են սկսել կազմակերպել դեռևս 1911 թվականին։ Բրեգենցում առաջին փառատոնային շաբաթի բացումը պաշտոնապես եղել է 1946 թվականին` Երկրորդ աշխարհամարտի ավարտից մեկ տարի անց։ Լճի վրա լաստերից ստեղծվել է երկու բեմ, որոնցից մեկի վրա ելույթ է ունեցել Վիեննայի սիմֆոնիկ նվագախումբը, իսկ մյուսում տեղադրվել են թատերական դեկորացիաներ։ Առաջին մշտական բեմը լճի վրա ի հայտ է եկել 1950 թվականին, իսկ 1955 թվականին բացվել է թատրոնի առաջին շենքը։

Միայն մեկ անգամ` 1972 թվականին, լճի վրա բեմադրվել են երաժշտական երկու ներկայացումներ երկու բեմերում։ Մնացած բոլոր տարիներին առանցքային է եղել միշտ մեկ ներկայացում։ 1979 թվականին լճի վրա կառուցվել է նոր բեմ։ 1985 թվականից փառատոնի գլխավոր ներկայացումը կրկնվել է երկու տարի անընդհատ։

Ի հակակշիռ փառատոնի գլխավոր ներկայացման` 1988 թվականից փառատոնի թատերաբեմում ներկայացվում են հանիրավի մոռացության տրված օպերաներ, որոնց մասնակցելու համար հրավիրվում են լավագույն կատարողներ։ Այդպիսի մոտեցումը ընտրվել է նման ստեղծագործությունները հանրաճանաչ դարձնելու նպատակով, որպեսզի հետագայում դրանց բեմականացմամբ հետաքրքրվեն աշխարհի առաջատար թատրոնները։

«Նաբուկկո» օպերան, որ ցուցադրվել է 1993 և 1994 թվականներին, հավաքել է ռեկորդային թվով հանդիսատես. մոտ 300.000 մարդ դիտել են հիմնական և լրացուցիչ ներկայացումները։ 1997 թվականին փառատոնը բացել է նոր ուղղություններ` բեմադրություններ մանուկների համար և կրոս-մշակութային ներկայացումներ։ Վերջինիս համար այն 1998 թվականին արժանացել է Ավստրալիայի պետական մրցանակին միջազգային կապերը զարգացնելու համար։

2008 թվականին փառատոնի բեմահարթակները դարձել են Ջեյմս Բոնդի մասին սերիալի «Գթասրտության քվանտ» ֆիլմի նկարահանման վայր։ Նկարահանումներն ընթացել են մայիսին` «Տոսկա» օպերայի փորձերի ժամանակ։

2015 թվականին փառատոնի հանդիսատեսների ընդհանուր թիվը կազմել է 228.000 մարդ, որոնցից հիմնական ներկայացումը` «Տուրանդոտը» դիտել են 171.000-ը, իսկ օպերայի հեռուստատեսային ուղիղ եթերը` ավելի քան 1 միլիոն մարդ։

2003 թվականի դեկտեմբերից փառատոնի գեղարվեստական գեղակավարը Դևիդ Պաունտնին է (), ով այդ պաշտոնում փոխարինել է Ալֆրեդ Վոպմանին ():

Փառատոնի հարթակները 
Փառատոնի շրջանակներում իրենց աշխատանքներն են ներկայացնում տարբեր բեմահարթակներում հանդես եկող երաժշտական ու թատերական բազմաթիվ խմբեր։
 Լողացող բեմ () - բացօթյա հարթակ Բոդենի լճում, որի ամֆիթատրոնը` 7.000 տեղով, ձևավորված է ափին։ Այս հարթակում կազմակերպվում են երաժշտական մասշտաբային ներկայացումներ, այդ թվում` օպերա, բալետ։
 Փառատոնային թատրոն () - հարթակ, որն օգտագործվում է օպերային դասական ներկայացումների ու համերգների համար։
 Վարպետաների () - թատերական ու օպերային ժամանակակից ներկայացումների հարթակ։
 Թատրոն հացահատիկի շուկայում () - օպերետների և դրամատիկական ներկայացումների հարթակ։
 shed8/թատրոն «Կոսմոս» () - դրամատիկական ներկայացումների ու կրոս-մշակութային ներկայացումների հարթակ։

Առաջին իսկ տարուց փառատոնը միջազգային կարգավիճակ է ձեռք բերել, քանի որ փառատոնին մասնակցություն են ունեցել Գերմանիայի, Շվեյցարիայի, Ֆրանսիայի ներկայացուցիչներ։

Փառատոնի մշտական և գլխավոր մասնակիցներից մեկը Վիեննայի սիմֆոնիկ թատրոնն է։ Այն հանդես է գալիս իր սեփական հարթակում, ինչպես նաև աջակցում է այլ ներկայացումների։ Ամեն ստեղծագործության ժամանակ նվագախումբը հանդես է գալիս տարբեր դիրիժորների գլխավորությամբ, քանի որ ներկայացումները նաև դիրիժորության մրցույթ են։

Ծանոթագրություններ

Արտաքին հղումներ 
 Բրեգենցի փառատոն

Փառատոներ
Փառատոն թատրոններ
Ավստրիայի մշակույթ